
Til Nathan, min ektemann, min venn og min elskede.

Takk for at du alltid er der.

For at du tar hver eneste følelsesstorm med ro,

forståelse og kjærlighet.

Jeg ville ikke ha klart meg uten deg.


Del I

Landskapet langs Mississippi-elven hadde sin egen spesielle lukt i juli. Overmoden, som frukt som har ligget for lenge i solen. Gjennomtrengende, som en fylliks ånde etter en rangel. Som svette.

Og jord. Noen ganger var jorden så tørr at den trengte seg inn i munn og hals, men for det meste var den så våt at den trengte seg gjennom alt, til og med huden. Becky Lynn Lee løftet håret opp fra nakken, som var seig av svette og støv fra grusveien. De fleste som bodde i Bend tenkte ikke noe særlig over hvordan det luktet der, men hun gjorde det. Hun drømte om et sted som luktet av eksotiske blomster og sjelden parfyme, en verden av glamour hvor menneskene gikk rundt i vakre klær og smilte imøtekommende til hverandre.

Hun visste at stedet eksisterte. Hun hadde sett det i bladene hun leste, bladene som faren ikke likte at hun leste. Men det spilte ingen rolle. Hun hadde lovet seg selv at én dag skulle hun leve i den verdenen.

Becky Lynn gikk over jernbanelinjen, som ikke bare ble brukt for å frakte ris, bomull og soyabønner ut av Bend, men også for å dele den fine siden fra den dårlige, de respektable fra de fattige og vulgære. Hun var fattig og vulgær. Det stemplet hadde såret henne første gangen hun skjønte at det var henne de mente. Det gjorde fremdeles vondt, og hun tenkte mye på det.

Hun løftet ansiktet opp mot den blå himmelen og myste mot den hete solen. Det var ikke en sky i sikte. Hun hadde bare vært tre da hun forsto at hun var annerledes, at hun og familien hennes var mindre verdt. Hun husket det om som det skulle vært i går. Det var en dag akkurat som denne, varm og støvete. Hun hadde stått i kø på markedet sammen med moren og broren, Randy. Becky Lynn husket at hun hadde klamret seg til brorens hånd og sett ned på de nakne, skitne føttene sine. Så hadde hun sett opp og lagt merke til de andre mødrenes blikk, en blanding av forakt og medfølelse. I det øyeblikket forsto hun at det var andre mennesker i verden, og de dømte en. Hun hadde følt seg rar og utsatt. Hun ville gjemme seg bak moren, ville at moren skulle be de andre kvinnene om å slutte å se på dem på den måten.

Becky Lynn trodde at det måtte ha vært før faren hennes ble virkelig ond, da hun fremdeles trodde at moren var en engel med magiske, beskyttende krefter.

Men kanskje hun allerede hadde forstått at moren ikke var noen engel, at hun ikke hadde magiske krefter, eller styrke nok til å ordne opp. For hun hadde ikke sagt noe. Og kvinnene hadde fortsatt å stirre. Siden den dagen hadde Becky Lynn gått rundt med en følelse av at hun hadde gjort noe galt, noe stygt og slemt.

Nå så de bare rett gjennom henne, selv kundene i frisørsalongen behandlet henne som luft. Jo, de snakket med henne mens hun vasket håret deres, men mest fordi de likte å høre sin egen stemme og fordi de viste at hun var betalt for å lytte og være enig. Men når de sto ansikt til ansikt med henne på gaten, så de rett gjennom henne. Hun var ikke sikker på om de lot som om de ikke så henne fordi hun var datteren til Randall Lee, eller om de rett og slett ikke kjente henne igjen. De så henne egentlig ikke i frisørsalongen heller.

Men egentlig passet det henne godt å være usynlig. Hun foretrakk det, faktisk. Hun følte seg ikke så annerledes når hun var usynlig. Hun følte seg . . . tryggere.

Becky Lynn trakk pusten dypt da hun kom over på den andre siden. Luften virket friskere på denne siden, brisen litt kjøligere. Hun økte farten i håp om å komme så tidlig til salongen at hun fikk tid til å bla gjennom det nye motemagasinet som hadde kommet dagen før.

Hun fikk øye på en ildrød pick-up som kom kjørende mot henne. En stor støvsky ble virvlet opp av hjulene. Tommy Fischer og gjengen hans, tenkte hun med bankende hjerte. De var sikkert på vei for å hente broren hennes. Hun så til begge sider. Ingen steder å gjemme seg. Bomullsmarkene strakte seg ut på begge sider så langt øyet kunne se. Hun sukket, hevet hodet og fortsatte å gå.

Guttegjengen begynte å hoje med en gang de så henne. – Hei, Becky Lynn, ropte en av tenåringene. – Hva med et stevnemøte? De andre tre brølte av latter. – Bikkja til fatter'n har vært så ensom i det siste. Guttene brølte av latter igjen. Becky Lynn knyttet nevene og fortsatte å gå uten å se på dem. Hun ville ikke gi dem tilfredsstillelsen av å se hvor såret hun ble.

Tommy saktnet farten enda mer og svingte inn til veikanten. – Hei, søta . . . sjekk her'a. Fra øyekroken så hun at de åpnet buksesmekkene og trakk ut penisene sine. – Hadde du ikke vært så jævlig stygg, skulle du ha fått tatt på'n. Det hadde du likt, ikke sant? ropte Ricky, som var den verste av dem alle.

Hun hadde lyst til å løpe, men kjempet imot, bet tennene sammen og gikk videre. Frykten fikk gallen til å stige opp i munnen.

Ricky bøyde seg frem fra lasteplanet og forsøkte å gripe henne i armen. Hun smatt unna og gikk ut på det sølete jordet. Tommy tråkket gassen i bånn og kjørte av sted så grusen sprutet. Guttenes hånlige latter ringte i ørene.

Først da løp hun. Grusen skar inn i føttene gjennom de hullete skosålene. Men hun løp og løp til hun endelig nådde frem til torget og tryggheten.

Der lente hun seg andpusten til en husvegg, trykket håndflatene mot mellomgulvet og knep øynene igjen. Svetten piplet frem på overleppen og i armhulene, rant nedover ryggen. Bildet av guttene som holdt penisene frem og hånte henne, var kvalmende og overveldende. De hadde aldri gjort noe slikt før. Hun var vant til ertingen deres og de stygge bemerkningene, men ikke . . . dette.

I dag hadde de virkelig skremt henne.

Becky Lynn holdt hardt rundt seg selv i et forsøk på å stanse skjelvingen. Hun var trygg nå, sa hun til seg selv. Det var snart slutt på sommerferien, guttene kjedet seg og moret seg med å skremme henne. Om en måneds tid ville fotballtreningen starte, og da hadde de verken tid eller energi nok til å bry seg om henne.

Men på skolen hadde de tid.

Hun kjempet mot gråten som truet med å kvele henne, kjempet mot fortvilelsen som fylte henne. Hun hadde ingen hun kunne gå til her i Bend for å få hjelp eller støtte. Hun var alene. Helt alene.

Selv om håpløsheten overveldet henne, knyttet hun hendene. Hun ville ikke gi opp slik moren hadde gjort. Og en dag skulle hun vise Tommy og Ricky og alle andre i denne drittbyen. Hun visste ikke hvordan, men en dag skulle de angre på at de ikke hadde vært snillere mot henne.

Becky Lynn klarte å unngå Tommy Fischer og gjengen hans en hel uke. Det hadde ikke vært lett. De lot til å være overalt, kjørte rundt i bilen og lette etter bråk. Noe som kunne bryte kjedsomheten. Hun hadde bestemt seg for at det ikke skulle være henne.

Med et raskt, nervøst blikk over skulderen gikk hun så fort hun kunne mot frisørsalongen på den andre siden av plassen. Alle byens viktige bygninger lå rundt dette torget, i tillegg til de to beste klesbutikkene. Det nærmeste kjøpesenteret lå i nabobyen og nærmeste store by, var Memphis. Becky Lynn likte torget. Med sine skyggefulle magnolia- og mimosatrær, grønne busker med fargerike og velduftende blomster, var denne plassen det nærmeste hun kunne komme de stedene hun så i motebladene.

Men ikke nær nok, tenkte hun, da hun hørte den velkjente latteren og motordur bak seg. Hun så seg over skulderen og stivnet til. Tommy Fischer hadde bestemt seg for å ta en sving rundt torget.

Hun hadde ikke mange meterne igjen nå. Hun begynte å løpe og nådde frem til salongen i løpet av noen sekunder. Hun skjøv opp døren med en slik kraft at messingbjellen over den slo mot glasset.

Miss Opal sto ved den første stolen og sprayet det platinablonde håret sitt. Hun satte fra seg sprayboksen og snudde seg mot Becky Lynn.

– Hvorfor slikt hastverk, barn? Du ser ut som om du har sett et spøkelse.

Becky Lynn tvang frem et smil. – Nei da, jeg ville bare ikke komme for sent.

Miss Opal smilte. – Du kommer aldri for sent, Becky Lynn. Og jeg må si at jeg virkelig setter pris på det.

Becky Lynn rødmet og la armene i kors over brystet. – Skal jeg begynne å rydde?

Miss Opal skakket på hodet og så bekymret på henne. – Er alt i orden med deg i dag, Becky Lynn? Du ser litt blek ut.

– Jeg har det bare bra.

Miss Opal så skeptisk på henne bak brillene i sekstitallsstil. – Har du spist frokost?

Becky var sikker på at miss Opal kunne se tærne klemme mot tuppen av lerretsskoene. Hun satte den ene foten selvbevisst over den andre. – Neei . . . men jeg var ikke sulten.

Miss Opal ristet på hodet. Det var den strengeste form for kritikk hun kunne gi. Becky Lynn hadde lenge visst at friserdamen hadde byens største hjerte. Ryktene sa at miss Opal kom fra fattige kår i en annen liten by. Ryktene sa også at hun hadde klart å flykte ved å slå ned faren sin med en jernstang og ta lønningsposen ut av lommen hans. Becky Lynn trodde ikke noe på det. Miss Opal virket altfor snill og hyggelig til å ha gjort noe slikt. Og hvis hun hadde gjort det, så hadde vel faren fått som fortjent.

– Du får stikke bort til bakeriet først. Marianne Abernathy er vår første kunde i dag, og hvis vi ikke har wienerbrødene på plass, kommer vi til å få høre det. Miss Opal klikket med tungen. – Helt siden doktor Tyson satte henne på diett, holder Ed øye med alt hun putter i munnen. Jeg tror nok hun har gledet seg til denne frisørtimen hele uken.

Hun åpnet kassen og ga Becky Lynn en seddel. – Gå og hent wienerbrødene nå. Ikke glem de med eggekrem.

Becky Lynn nølte ved døren. Tenk om de ventet på henne der ute. Hun bet seg i leppen og så håpefullt på miss Opal. – Er du sikker på at du ikke vil jeg skal rydde først? Det tar bare noen få minutter.

Miss Opal rynket pannen og så fra Becky Lynn og ut på det solfylte torget. Så satte hun øynene i Becky Lynn igjen. – Er du sikker på at det ikke er noe i veien? For hvis det er det, vil jeg du skal vite at du kan snakke med meg.

Becky Lynn stirret på den eldre kvinnen med en stor klump i halsen. Kunne hun betro seg til miss Opal? Hva ville hun si hvis Becky Lynn fortalte hva guttene hadde gjort? Ville hun tro henne? Becky Lynn så inn i den eldre kvinnens snille øyne og trodde at hun nok ville det.

Hun hadde så lyst til å fortelle henne det. Ordene lå på tungen og tryglet om å få slippe ut. Hun ville høre miss Opal si at alt skulle ordne seg, at Tommy og gjengen hans ikke kom til å plage henne igjen. At de kom til å bli straffet for det de hadde gjort mot henne.

Ha, ha, og solen var blå. Becky knyttet nevene så hardt at pengeseddelen ble krøllet sammen til en liten ball. Selv om miss Opal trodde henne, ville ikke det endre noe. Gutter som Tommy og Ricky var fra den «riktige» siden av jernbanelinjen, og de ville aldri bli stilt ansvarlig for noe. Ikke når det de hadde gjort hadde gått ut over en som henne. Det var slik det var her i Bend, Mississippi.

Hun svelget hardt og ristet på hodet. – Nei, det er ikke noe gal. Jeg bare lurte . . . har posten kommet ennå?

Miss Opal utstøtte en liten latter og så lettet ut. – Becky Lynn Lee, du vet like godt som meg at postmannen ikke kommer før ved tolvtiden. Gå til bakeriet nå.

Becky Lynn var tilbake på rekordtid. Hun hadde ikke sett snurten av Tommys bil. Fayrene og Dixie, de andre to frisørene, eller hårstylistene, som de foretrakk å bli kalt, kom akkurat da Becky Lynn kom tilbake med kakene.

Formiddagen gikk som vanlig, med sladder og latter. Becky Lynn hørte bare etter med et halvt øre og ventet ivrig på å høre postmannens muntre hilsen. Kanskje Vogue kom i dag. Hun likte alle de blanke, tykke magasinene: Bazaar og Cosmopolitan og Elle, men Vogue var best.

Becky Lynn visste ikke om alle kunne se at Vogue var best, men for henne var det veldig tydelig at det magasinet var overlegent best. Hun hadde lest så mange blader at hun visste at bare de beste fotografene jobbet for Vogue og at supermodellene knivet om forsidene. Produksjonen og layouten var perfekt, etter hennes mening.

Hun så ikke bare på fotografiene, hun studerte kameravinkler og hvor bildene var tatt, måten farger, lys og stoff var kombinert på og stemningen de skapte. Og hun studerte modellene, stillinger og uttrykk, hår og sminke. Og selvfølgelig klærne.

Hun ville aldri ha våget å si det høyt, men hun mente selv at hun var blitt ganske flink til å se hvilke bilder som var best. De var alle gode, men noen hadde det lille ekstra som gjorde dem helt spesielle. En slags magi. Akkurat slik som noen av modellene hadde dette noe som skilte dem ut fra alle de andre.

Hun skulle ønske at hun en gang kunne få vite om hun hadde rett. Det ville vært morsomt . . .

– Au! Becky Lynn Lee, det vannet er for varmt.

– Unnskyld, mrs Baxter, mumlet hun og skrudde på kaldtvannet. – Er det bedre nå?

– Ja. Den tykke kvinnen satte seg bedre til rette og glodde olmt på henne. – Du må få hodet ut av skyene og konsentrere deg om jobben din. Du er heldig som har en jobb.

Du er tross alt bare en fattig stakkar.  – Ja, mrs Baxter.

– Dere tar altså ingenting alvorlig. I går sa jeg til mannen min . . .

Og slik gikk formiddagen helt til klokken tolv, da postmannen kom og hun ble bønnhørt. August-nummeret av Vogue. Hun holdt det blanke, tykke bladet med en følelse av ærefrykt. Isabella Rossellini pyntet forsiden. Igjen. Hun hadde gjort det i juni også.

Becky Lynn fikk lov til å gå til lunsj. Hun trykket bladet til brystet, tok med et wienerbrød som var blitt til overs og gikk inn på lageret. Hun kunne ha satt seg i venteområdet i salongen, men hun foretrakk å være alene.

Hun satte seg med bena i kors på gulvet og stirret på forsiden med en blanding av beundring og misunnelse. Isabellas øyne var mørke, fløyelsmyke og innbydende, leppene fyldige og dyprosa. Fotografen hadde fokusert nettopp på øynene og leppene og skapt et bilde som både var friskt og elegant.

Hvordan føltes det å være så vakker? Så beundret og etterspurt?

Hvordan føltes det å være elsket?

Hun kjente et stikk av lengsel. Det måtte være herlig. Det måtte være som å leve i en drøm. Hun tok en bit av wienerbrødet og børstet vekk smulene fra den blanke forsiden.

– Hva ser du i de bladene der?

Becky Lynn skvatt til og så opp. Fayrene sto i døråpningen og så på henne gjennom sigarettrøyken. Det var sjelden noen spurte Becky Lynn hva hun tenkte på, særlig ikke Fayrene.

– Hva?

– De bladene. Du er jo helt oppslukt. Hun ristet på hodet og slapp ut en strime av røyk. – Det virker helt skrudd, spør du meg.

– La henne være, ropte Opal. – Hun har pause, og hun gjør ingen fortred der inne.

Fayrene satte trutmunn. – Jeg ville bare vite det. Jeg mener . . . jeg liker også å se på bildene. Men ikke sånn. Hun hevet de smale øyenbrynene og så spørrende på Becky Lynn.

Becky  Lynn rødmet dypt og så ned på bladet. Hvordan kunne hun forklare det? Hvordan kunne hun sette ord på drømmen som var så uendelig langt fra virkeligheten? Og kunne Fayrene forstå det? Eller ville hun le av henne?

Hun begynte å skjelve på hendene. Hun kremtet og så opp på Fayrene. – Jeg vet ikke, sa hun lavt. – Det er bare det at modellene er så . . . vakre . . . så sofistikerte. Jeg bare ser på dem og tenker . . .

– Becky Lynn, avbrøt Fayrene og veivet med sigaretten. – Våkn opp! Jeg liker også å se på dem og drømme meg vekk litt. Men du kan ikke drømme vekk livet. Hun ristet på hodet så manen av bleket hår falt over skulderen. – Det er ingen grunn til å strekke seg etter stjernene siden du aldri får tak i dem likevel. Og selv om du hadde klart det, ville du bare brent deg.

Da Becky Lynn ikke svarte på dette filosofiske utsagnet, utstøtte Fayrene en irritert lyd. – Gjør det beste ut av det du har. Du er høy som en mann og har et ansikt som . . . vel, vi vet begge at du ikke kan vinne noen skjønnhetskonkurranse. Trekkene dine er fine, de, hver for seg, men sammen . . .

Fayrene nølte, som om hun så piken skikkelig for første gang. Et merkelig uttrykk kom til syne i øynene hennes, så ristet hun på hodet. – Men du har flotte øyne og gode tenner. Hvis du bare ville la meg ordne håret ditt og bleke det, kunne vi forandre den gulrotfargen til en nydelig blond . . .

– Fayrene, avbrøt Dixie. – Bitsys alarm gikk for et par minutter siden. Hvis du brenner opp håret hennes igjen, kommer hun til å få anfall.

Fayrene bannet og tok et par skritt tilbake, men så stanset hun og så på Becky Lynn. – Tenk over det jeg sa. Alle kan ikke være spesielle.

Becky Lynn lente seg mot veggen. Gleden over det nye bladet var borte for øyeblikket. Hun så ned på bildet av Isabella Rossellini med tårer i øynene. Fayrene hadde ikke forstått noe. Selvfølgelig drømte hun om å være like vakker og selvsikker som kvinnene i bladene, men hun var ingen idiot. Og hun hadde absolutt ikke noe ønske om å vinne noen skjønnhetskonkurranse.

Det dreide seg ikke om å være vakker. Det dreide seg om å drømme om et fantastisk sted helt annerledes enn Bend, et sted der guttene ikke viste seg frem til jenter som ikke hadde gjort noe annet enn å bli født inn i fattigdom. Det dreide seg om å bli godtatt og elsket.

– Fayrene er litt selvopptatt noen ganger, sa miss Opal fra døråpningen. – Hun mente ikke å være slem.

Becky Lynn tørket vekk tårene. – Er det ikke i orden å drømme, miss Opal? Er det så galt å ønske seg noe en aldri kan . . . Stemmen sviktet, og hun ristet på hodet.

Opal gikk bort til henne og klemte skulderen hennes trøstende. – Nei, det er ikke noe galt i det. Kom nå. Du må ta en kunde.

*

Becky Lynn stanset og så på det lille huset i enden av oppkjørslen. Hjemme. Hun trykket bladene Opal hadde gitt henne mot brystet. I skumringen så huset enda mer forfallent ut enn det var. Malingen flasset av, fargen var ikke lenger hvit, men skittengrå. Gjerdet, som en gang hadde vært hvitt og rett, var grått og ødelagt.

Hun gikk mot huset med slepende skritt. Tiden gikk så fort i salongen, men her gikk den fryktelig sakte. Tiden hadde en tendens til å oppføre seg slik, tenkte hun. Den sto stille i fortvilelse.

Becky Lynn luktet whisky med det samme hun kom til døren. Hun hatet den lukten. Noen ganger våknet hun om natten og trodde hun skulle kveles. Den gjennomsyret alt, klærne, møblene, sengetøyet, farens hud.

Livet hennes.

Becky Lynn kunne ikke huske en dag hun ikke hadde kjent lukten av whisky. Hun hadde klart å glemme at det var fredag. Lønningsdag. Da drakk faren den beste whiskyen han fikk tak i. Han kjøpte den på veien hjem og drakk til flasken var tom eller til han sloknet. Resten av uken drakk han det han hadde råd til. De fleste torsdagene hadde han ikke råd til noe, så da sov han i stedet. Becky Lynn gledet seg nesten like mye til torsdagene som til de nye bladene. Nesten.

Hun hørte lyden av TVen gjennom nettingdøren. Han hadde vel sittet og drukket i et par timer nå, lenge nok til å ha blitt skikkelig ondskapsfull og klar til kamp.

Hun snek seg inn. Hun visste nøyaktig hvor hun skulle holde hendene for at døren ikke skulle knirke, visste hvor langt hun kunne skyve den før den skrapet mot gulvet.

Hun holdt pusten. Faren satt med ryggen til henne og stirret på skjermen. Hun listet seg sakte mot kjøkkenet med ryggen mot veggen. Hvis hun var heldig, ville hun slippe unna raseriet hans i kveld. Hun kunne liste seg forbi ham og . . .

– Hvor har du tenkt deg hen, jente?

Becky Lynn stanset. Hun kjente igjen den tonen, hørte at han snøvlet. Magen knøt seg. Hun presset frem et stivt smil. – Ingen steder, pappa. Jeg skulle bare se om mamma trengte hjelp på kjøkkenet.

Han gryntet og målte henne med blodskutte øyne. Hun grøsset da han stirret på skrittet hennes. Da han så opp igjen, var øynene smale av mistenksomhet. – Har du vært ute og flydd, tispe?

– Nei. Hun ristet på hodet. – Jeg måtte bli igjen i salongen. Det var travelt i dag.

– Hva har du der?

Hun strammet grepet om bladene. – Ingenting, pappa.

– Ikke si «ingenting» til meg, jente! Han kom seg på bena og rev bladene ut av armene hennes. Hun svelget protesten. Den beste måten å unngå slag på, var å være stille og føyelig.

Han stirret på bladene et øyeblikk med åpen munn. Så bannet han og kastet dem fra seg. Becky Lynn fór sammen da de traff veggen.

– Hvor mange ganger har jeg sagt til deg at du ikke får lov å lese den dritten. Hvor mange ganger har jeg ikke sagt at du ikke får bruke penger på . . .

– Jeg har ikke brukt penger! De er gamle. Miss Opal ga meg dem. Hvis du ser på adresselappen, ser du . . .

– Skal du fortelle meg hva jeg skal gjøre? Hva? Påstår du at jeg er dum? Han tok et truende skritt mot henne og løftet armen.

– Nei. Becky Lynn ristet voldsomt på hodet. Igjen hadde hun gått over den usynlige grensen. Men det hadde alltid vært slik. Hun behøvde ikke å gjøre noe spesielt for å tirre ham, rasende ble han uansett.

Moren dukket opp i døråpningen til kjøkkenet. Ansiktet var blekt og forpint. – Kom inn og hjelp meg med middagen, du.

Lettelsen strømmet gjennom Becky Lynn. Hun så takknemlig på moren. Randall Lee likte ikke innblanding og pleide ofte å la raseriet gå ut over konen. Det var fryktelig skremmende. Faren var nesten to meter høy og kraftig og sterk.

– Jeg får gå og hjelpe mamma, hvisket hun og tok et skritt mot kjøkkenet.

Faren grep henne i armen, den svære hånden holdt henne i et jerngrep. Hun krympet seg av smerte, men forsøkte ikke å komme unna.

– Hvor mye har du tjent i dag?

– Tolv dollar. Sytten med de fem hun hadde gjemt i skoen.

Han så mistenksomt på henne. – Du våger ikke å lyve for meg.

Hun så ham inn i øynene. – Nei, pappa.

– Tøm lommene dine. Han slapp henne og vaklet litt.

Hun gjorde som han ba om og ga ham pengene. Han talte dem opp og ga henne to dollar tilbake. Hun stirret på de krøllete sedlene og tenkte på alle hodene hun hadde vasket i dag, håret hun hadde feid bort. Og at faren nå sikkert hadde nok penger til å drikke på torsdag også.

Bitterheten vellet opp. Hun burde vel være fornøyd, tenkte hun. Han pleide jo å ta alt.

Broren Randy kom inn akkurat da, og farens oppmerksomhet ble rettet mot ham. Han skulte på sin eldste sønn. Randy var atten, men hadde vært nødt til å ta det siste skoleåret om igjen. Han var allerede like høy som faren. Og nesten like ondskapsfull.

– Hvor har du vært, gutt?

Randy trakk på skuldrene. – Ute med gutta.

Randall Lee åpnet munnen for å si noe, men det kom bare et foraktelig snøft før han snudde seg mot Becky Lynn igjen.

Randy sendte henne et listig blikk og slentret mot kjøkkenet. Det var sjelden faren lot sinnet gå ut over Randy. Randy, som var den store fotballhelten på skolelaget. Dessuten hadde han de rette vennene.

Nei, faren lot alt hatet og all bitterheten gå ut over henne. Det hadde han alltid gjort. Og hun ante ikke hvorfor.

Hun ble plutselig rasende selv over hvor urettferdig det var og skjøt haken trassig frem. Hun så på faren uten å bry seg om å skjule forakten hun følte.

– Kan jeg gå nå?

– Du kan gå når jeg sier det.

– Hvorfor tror du jeg spør da? Idiot. Drittsekk.

Faren stirret på henne, og rødfargen spredte seg fra halsen og oppover. Han grep henne i armen igjen, men denne gangen vred han den til hun skrek av smerte.

– Hvem tror du at du er, egentlig? Du er akkurat som mora di, tror hun er en slags dronning. Han slepte henne bort til det eneste vinduet i rommet og vred armen hennes igjen og tvang henne til å se speilbildet på ruten. Tårene sved i øynene, og hun kjempet for å holde dem tilbake. – Se her, jente. Hvem tror du vil gifte seg med deg? Fortell meg det. Han ristet henne så tennene skranglet. – Jeg kommer til å måtte fø på deg resten av livet. Kom deg ut, jeg blir kvalm av å se på deg.

Han slengte henne vekk med slik kraft at hun traff veggen. Hodet smalt inn i veggen, og smerten jóg gjennom skulderen. Hun sank ned på gulvet og tenkte merkelig nok på den pene hvite og rosa linoleumen i frisørsalongen. Det gulvet var alltid skinnende rent.

Hun trakk pusten skjelvende og kom seg på bena. Faren hadde satt seg ned igjen og tok en slurk av flasken. Hun stirret på ham et øyeblikk mens hatet sydet inni henne. Hun hadde lyst til å kaste seg over ham og slå og klore. Hun knep øynene sammen og skjøv vekk den overveldende trangen. Hun ville ikke synke så lavt som ham. Det var én ting som var verre enn å leve dette marerittet av et liv, nemlig å bli som ham.

Dessuten kom han vel til å drepe henne før hun fikk inn det første slaget.

Hun haltet ut på kjøkkenet. Moren og Randy var der. Moren snakket lavt om forskjellige ting som måtte gjøres den helgen, og Randy sto der og så ille til mote ut. Ingen av dem møtte blikket hennes, men Becky visste hva de tenkte. Hvis det ikke var deg, hadde det vært meg.

Hun visste at de hadde rett. Og hun visste at det var derfor Randy aldri hjalp henne eller moren aldri trøstet henne åpenlyst. De ville ikke pådra seg Randall Lees vrede.

Becky Lynn knyttet nevene. Hun hadde forsøkt å hjelpe Randy, og hun hadde gjort det samme for moren. Hun gjorde det fremdeles.

Og de hadde ikke engang mot nok til å se på henne.

Hun trakk pusten skjelvende. Hun var så lei av å leve alene med frykten og fortvilelsen. Var ikke Randy det? Var ikke moren hennes det? Det gjorde vondt å holde den inni seg hele tiden, dag ut og dag inn. Lengtet ikke de også etter noen å hviske med i mørket, noen å holde rundt og elske?

Tårene sved i øynene da hun så på bladene som lå hulter til bulter på gulvet i stuen. Blikket falt på et gammelt nummer av Vogue og det smilende ansiktet til modellen på forsiden.

Noen å hviske med i mørket, tenkte hun da håpløsheten overmannet henne. Noen å støtte seg til, en hun kunne være sammen med uten å være redd. Øynene ble fulle av tårer. Hun snudde ryggen til bladene og begynte å hjelpe moren med å rense erter.

